Predkladacia správa

	Ministerstvo pôdohospodárstva SR predkladá na rokovanie vlády SR iniciatívny materiál ”Návrh na použitie nenávratného finančného príspevku z rezervného fondu Slovenského pozemkového fondu” a “Návrh na súhlas s presunom finančných prostriedkov medzi programami v rozpočte kapitoly MP SR v roku 2003 v zmysle § 10 zákona NR SR číslo 303/1995 Z. z. o rozpočtových pravidlách v znení neskorších predpisov  na riešenie situácie odbytových problémov v agrosektore (IPA)” . 
Slovenský agropotravinársky trh s rozhodujúcimi komoditami čelí v súčasnosti vážnej odbytovej kríze, ktorá je z veľkej časti odzrkadlením celkovej situácie v tomto sektore v Európe. Európa je poznačená nadprodukciou, ktorá sa premieta do výrazných cenových prepadov a maximálneho úsilia odbytovať produkciu na tretích trhoch. Takto sa na Slovensko v roku 2002 doviezli nadmerné množstvá bravčového mäsa  a hydiny a tento trend naďalej pokračuje. Z titulu nadmerných dovozov a cenového prepadu sa na  hranici udržateľnosti z pohľadu prežitia  nachádza výroba a spracovanie ošípaných, hydiny a vajec. Vysoké prebytky mlieka, ktoré Slovensko nie je schopné umiestniť na domácom trhu, ale musí so štátnou podporu vyviezť, spôsobili problémy aj vo  výrobe a spracovaní mlieka. Naviac kríza v odbyte ošípaných, bravčového a hydinového mäsa má bezprostredné dosahy na trh s obilím.
    V zmysle zákona č. 214/1997 Z.z. o ochranných opatreniach pri dovoze podali výrobné zväzy v chove ošípaných a hydiny podnet na Ministerstvo hospodárstva SR na začatie šetrenia na zavedenie dočasného ochranného opatrenia vo forme zvýšenej colnej sadzby. Problémom je aplikácia plošného ochranného opatrenia s podmienkou zachovania preferenčných obchodných výhod v rámci bilaterálnych dohôd voľného obchodu, zvlášť pre Európsku úniu.

V nadväznosti na spracovanú analýzu Ministerstvo pôdohospodárstva SR opätovne prehodnotilo všetky aktivity rezortu a na základe týchto záverov navrhuje upraviť  finančné krytie programov  v pôsobnosti ministerstva. Finančné zdroje navrhujeme vykryť z rozpočtovaných zdrojov kapitoly ale aj z mimorozpočtových zdrojov.
Výkon štátnych funkcií v oblasti rozvoja poľnohospodárskej  prvovýroby a organizovaní trhu sa v roku 2003 realizuje vo veľmi zložitých ekonomických  podmienkach. Slovenská republika musí  zvýšiť úsilie o rovnováhu a rast  konkurencieschopnosti na externých ale aj domácich trhoch. Tieto skutočnosti vyplývajú zo záverov decembrového  Kodanského Sumitu EÚ, kde Slovensko uzavrelo kapitolu 7 – Poľnohospodárstvo.
 Predkladaný materiál bol prerokovaný s Ministerstvom financií SR a z toho dôvodu neprešiel pripomienkovým konaním, ako aj  vzhľadom na charakter materiálu a vzniknuté problémy na trhu poľnohospodárskych a potravinárskych komodít a vo väzbe na skutočnosť, že materiál, ku ktorému bolo prijaté uznesenie vlády SR číslo 184 z 12. marca 2003 riešil  tie isté problémy  len v  rozsahu vybraných komodít.